b'\n_START_ARTICLE_\nItalian Grand Prix 2008\n_START_SECTION_\nAika-ajo\n_START_PARAGRAPH_\nMonzan aika-ajot ajettiin vesisateessa, mik\xc3\xa4 selitt\xc3\xa4\xc3\xa4 erikoisen l\xc3\xa4ht\xc3\xb6j\xc3\xa4rjestyksen. Maailmanmestariehdokkaat Lewis Hamilton ja Kimi R\xc3\xa4ikk\xc3\xb6nen tekiv\xc3\xa4t molemmat virheen siin\xc3\xa4, etteiv\xc3\xa4t l\xc3\xa4hteneet radalle toisen kierroksen aikaisessa vaiheessa, jolloin olosuhteet olivat parhaimmillaan. R\xc3\xa4ikk\xc3\xb6nen l\xc3\xa4hti ruudusta 14 ja Hamilton ruudusta 15. Paalupaikalle ajoi F1-historian nuorimpana kuljettajana 21-vuotias Sebastian Vettel.\n_START_SECTION_\nKilpailu\n_START_PARAGRAPH_\nVettel hallitsi sadekelin kisaa l\xc3\xa4hd\xc3\xb6st\xc3\xa4 maaliin luopuen k\xc3\xa4rkipaikastaan vain varikkok\xc3\xa4yntien ajaksi. Ruutulipulle Vettel ajoi voittajana 12,5 sekunnin erolla Kovalaiseen, joka ei pystynyt miss\xc3\xa4\xc3\xa4n vaiheessa haastamaan Vetteli\xc3\xa4. Kovalainen kertoi kokeneensa vaikeuksia jarrujen l\xc3\xa4mmitt\xc3\xa4misen ja rankkaan sateeseen tarkoitettujen renkaiden kanssa._NEWLINE_Voitto on ensimm\xc3\xa4inen italialaiselle Toro Rosso -tallille, joka aiemmin tunnettiin Minardi-nimell\xc3\xa4._NEWLINE_BMW:n Robert Kubica onnistui rengastaktiikassaan ja nousi 11:nnest\xc3\xa4 l\xc3\xa4ht\xc3\xb6ruudusta kolmanneksi. H\xc3\xa4n ajoi yhden varikkok\xc3\xa4ynnin taktiikalla ja onnistui ajoittamaan pys\xc3\xa4hdyksens\xc3\xa4 juuri siihen hetkeen, jolloin kaikki kuljettajat k\xc3\xa4viv\xc3\xa4t vaihtamassa v\xc3\xa4likelin renkaisiin. Kilpailu alkoi sateen takia turva-auton takana, ja tuomaristo m\xc3\xa4\xc3\xa4r\xc3\xa4si kaikki kuljettajat k\xc3\xa4ytt\xc3\xa4m\xc3\xa4\xc3\xa4n startissa rankkaan sateeseen tarkoitettuja renkaita._NEWLINE_McLarenin Lewis Hamilton aloitti 15:nnest\xc3\xa4 l\xc3\xa4ht\xc3\xb6ruudusta ja nousi m\xc3\xa4r\xc3\xa4ll\xc3\xa4 radalla parhaimmillaan jo toiseksi. Hamiltonin yhden varikkok\xc3\xa4ynnin taktiikka meni kuitenkin m\xc3\xb6nk\xc3\xa4\xc3\xa4n, kun h\xc3\xa4n joutui tekem\xc3\xa4\xc3\xa4n ylim\xc3\xa4\xc3\xa4r\xc3\xa4isen varikkok\xc3\xa4ynnin vaihtaakseen v\xc3\xa4likelin renkaisiin. Radan kuivuttua Hamiltonin vauhti hiipui, ja h\xc3\xa4n tuli maaliin seitsem\xc3\xa4nten\xc3\xa4. Hamiltonin kisaan mahtui raivokkaita taisteluja sijoituksista. Ohittaessaan Timo Glockia Hamilton puski saksalaisen osittain nurmikon puolelle. Fernando Alonsosta suorittamansa ohituksen j\xc3\xa4lkeen Hamilton kiilasi Alonson eteen ja autot n\xc3\xa4yttiv\xc3\xa4t osuvan kevyesti yhteen. Kisan lopussa Mark Webber yritti ohittaa Hamiltonia, mutta autot osuivat yhteen. Webber joutui ajamaan mutkan suoraksi ja p\xc3\xa4\xc3\xa4st\xc3\xa4m\xc3\xa4\xc3\xa4n Hamiltonin takaisin edelleen. Webber ajoi maaliin Hamiltonin takana kahdeksantena._NEWLINE_Ferrarin Felipe Massa ajoi maaliin kuudentena eli l\xc3\xa4ht\xc3\xb6ruutunsa mukaisella paikalla. Kuljettajien MM-sarjan tilanne k\xc3\xa4vi entist\xc3\xa4 tiukemmaksi, kun Hamiltonilla pisteit\xc3\xa4 oli 78 ja Massalla 77. Valmistajien sarjassa Ferrari johti McLarenia pistein 134-129._NEWLINE_Kimi R\xc3\xa4ikk\xc3\xb6sen Ferrari ei toiminut silloin, kun rata oli m\xc3\xa4rk\xc3\xa4. R\xc3\xa4ikk\xc3\xb6nen l\xc3\xa4hti matkaan 14:nnest\xc3\xa4 ruudusta ja ajoi ruutulipulle yhdeks\xc3\xa4nten\xc3\xa4. R\xc3\xa4ikk\xc3\xb6nen aloitti nousunsa vasta lopussa, kun rata kuivui. H\xc3\xa4n sai nimiins\xc3\xa4 kilpailun nopeimman kierrosajan, joka syntyi p\xc3\xa4\xc3\xa4t\xc3\xb6skierroksella. R\xc3\xa4ikk\xc3\xb6nen oli MM-sarjassa nelj\xc3\xa4nten\xc3\xa4 57 pisteen kera._NEWLINE_Williamsin Nico Rosberg ajoi maaliin 14:nnell\xc3\xa4 sijalla. H\xc3\xa4n aloitti vahvasti ja ajoi parhaimmillaan kolmantena mutta putosi taaksep\xc3\xa4in renkaiden menetetty\xc3\xa4 suorituskyky\xc3\xa4\xc3\xa4n. Rosbergin matkaa hidasti my\xc3\xb6s ensimm\xc3\xa4isen varikkok\xc3\xa4ynnin ven\xc3\xa4ht\xc3\xa4minen 12 sekunnin mittaiseksi. H\xc3\xa4n oli l\xc3\xa4hell\xc3\xa4 l\xc3\xa4hte\xc3\xa4 liikkeelle hieman liian aikaisin, kun l\xc3\xa4ht\xc3\xb6luvan antanut \xe2\x80\x9dtikkarimies\xe2\x80\x9d nosti hieman \xe2\x80\x9dtikkariaan\xe2\x80\x9d, vaikka tankkausletkua oltiin vasta irrottamassa autosta._NEWLINE_Sebastian Vettelist\xc3\xa4 tuli samalla kaikkien aikojen nuorin Formula 1 -sarjan maailmanmestaruuskilpailun voittaja. H\xc3\xa4n oli vain 21-vuotias, kun edellinen enn\xc3\xa4tys oli Fernando Alonsolla, joka oli enn\xc3\xa4tyksen tehdess\xc3\xa4\xc3\xa4n my\xc3\xb6s 21-vuotias, mutta kymmeni\xc3\xa4 p\xc3\xa4ivi\xc3\xa4 vanhempi.'